ປະກາດບົ່ງຕົວແຕ່ງຕັ້ງ ເລຂາຄະນະພັກຮາກຖານ ຜູ້ໃໝ່
ໃນຕອນບ່າຍ ຂອງວັນທີ 19 ມັງກອນ 2021 ຫ້ອງວ່າການແຂວງ ໄດ້ຈັດ ພິທີ ປະກາດ ບົ່ງຕົວ ແຕ່ງຕັ້ງ ເລຂາ ຄະນະພັກ ຮາກຖານ ຫ້ອງວ່າການ ແຂວງ ຜູ້ໃໝ່ ຂຶ້ນທີ່ຫ້ອງປະຊຸມ ສຳນັກງານ ອົງການ ປົກຄອງແຂວງ, ໂດຍເປັນກຽດ ເຂົ້າຮ່ວມ ເປັນປະທານ ຂອງ ສະຫາຍ ເລັດ ໄຊຍະພອນ ກຳມະການ ສູນກາງພັກ, ເລຂາພັກ ແຂວງ - ເຈົ້າແຂວງໆ ອັດຕະປື ມີບັນດາ ສະຫາຍ ຄະນະພັກ ຮາກຖານ, ຄະນະ ໜ່ວຍພັກ, ສະມາຊິກ ພັກ ຫ້ອງວ່າການ ແຂວງ ແລະ ແຂກຖືກເຊີນ ເຂົ້າຮ່ວມ.
ໃນພິທີ ໄດ້ຜ່ານ ມະຕິ ຕົກລົງ ຂອງຄະນະ ປະຈຳພັກ ແຂວງ ສະບັບ ເລກທີ 363 / ຄປພຂ, ລົງວັນທີ 17 ພະຈິກ 2020 ວ່າດ້ວຍ ການບົ່ງຕົວ ແຕ່ງຕັ້ງ ສະຫາຍ ສຸລິຈັນ ພອນແກ້ວ ກຳມະການ ພັກແຂວງ ເປັນເລຂາ ຄະນະພັກ ຮາກຖານ ຫ້ອງວ່າການ ແຂວງ. ພ້ອມນັ້ນ ໄດ້ເຊັນ ບົດບັນທຶກ ມອບ-ຮັບ ວຽກ ຢ່າງເປັນ ທາງການ ລະຫວ່າງ ສະຫາຍ ນາງ ບັນໄດ ໄຊຍະສິດ ຜູ້ ປະຈຳການ ແທນ ເລຂາ ຄະນະພັກ ຮາກຖານ ແລະ ເລຂາ ຄະນະພັກ ຮາກຖານ ຫ້ອງວ່າການ ແຂວງ ຜູ້ໃໝ່.
ໂອກາດນີ້ ສະຫາຍ ເລັດ ໄຊຍະພອນ ກຳມະການ ສູນກາງພັກ, ເລຂາພັກ ແຂວງ - ເຈົ້າແຂວງໆ ອັດຕະປື ໄດ້ເປັນກຽດ ໂອ້ລົມ ເນັ້ນໜັກ ມາຍັງ ສະມາຊິກ ພັກ ແຕ່ລະ ສະຫາຍ ໂດຍສະເພາະ ຄະນະພັກ ຮາກຖານ ຫ້ອງວ່າການ ແຂວງ ໃຫ້ກວດຄືນ ການແບ່ງ ຄວາມຮັບ ຜິດຊອບ ໃຫ້ບັນດາ ສະຫາຍ ໃນຄະນະພັກ ຮາກຖານ, ຄະນະ ໜ່ວຍພັກ, ພ້ອມທັງ ຕິດຕາມ ກວດກາ ອັນໃດ ເຮັດໄດ້ ອັນ ໃດເຮັດ ບໍ່ທັນໄດ້ ໃຫ້ປັບປຸງ ຄືນ, ໃຫ້ເອົາ ໃຈໃສ່ ຄວາມເປັນ ແບບຢ່າງ ທີ່ດີ ໃນທຸກ ໜ້າທີ່ ວຽກງານ, ເອົາໃຈໃສ່ ການຮ່ວມ ຊີວິດ ຕາມກົດ ລະບຽບພັກ, ມີການ ຕຳນິ ຕິຊົມ ສົ່ງຂ່າວ ຊ່ວຍເຫຼືອ ເຊິ່ງກັນ ແລະ ກັນ, ໃຫ້ຖື ເປັນບັນຫາ ພື້ນຖານ ທີ່ສຳຄັນ ໃນການ ເພີ່ມທະວີ ຄວາມສາມັກຄີ ໃຫ້ສູງຂຶ້ນ, ບັນດາ ສະຫາຍ ສະມາຊິກພັກ, ໜ່ວຍພັກ ຕ້ອງພ້ອມກັນ ເອົາໃຈໃສ່ ຈັດຕັ້ງ ຜັນຂະຫຍາຍ ມະຕິ ກອງປະຊຸມ ໃຫຍ່, ມະຕິ ກອງປະຊຸມໃຫຍ່ ຄະນະພັກ ຮາກຖານ ແລະ ຈັດຕັ້ງ ປະຕິບັດແຜນ ດໍາເນີນງານ ຂອງໜ່ວຍພັກ ຕົນ ໃຫ້ມີ ຜົນສໍາເລັດ ຕາມລະດັບ ຄາດໝາຍ.